Soovides maalähedasemaid teemasid mõttetantsudele jalgu jäämast takistada, sätin nad siia uue ja proosalisema pealkirja alla. Kõigile kes mu kaaluvõitlemisele kaasa elavad, teatan mõningase enesepahurusega, et olen ikka sellesama numbri juures kus ennegi. See sessiaeg õpingutes lõi mu tärkamahakkavasse entusiasmi augu, kuna passisin mitu ööd  järjest üleval õppematerjalide lugemisega aega veetes - ning kaotasin väheke kontrolli oma isude üle jälle. Nüüd olen paar päeva taas oma kaloreid üles kirjutanud ja näen sealt, et söön säilitamisvahemiku jagu päevas - aga peaksin siit-sealt pisut koomale tõmbama ning mõtlema mõnedest toitudest lahjema või asendusvariandi leidmisele, et jälle allavõtmisvahemikku pääseda. Tänaste kalorite numbriks tuli küll 1257 kcal. Sellega võin rahule jääda - ja kui ma nüüd kohe magama kasin, siis vast õnnestub see number sellena ka hoida.    Kellel viitsimist on ja asja vastu huvi, võib üritada mulle pöialt hoida, et ka järgnevatel päevadel oma kalorinumbrit kontrolli all hoida suudaksin - ja mina ise pean ennast käsile võtma, oma päevakalorid must-valgel (tegelikult küll puna-valgel, pastaka värvi tõttu) kirja panema ning õigel ajal magama kobima!    Homsete eduelamusteni ;)!